**4. ura SLJ 9.ab skupina Kavčič 23. april**

Za rešitve sem v četrtek ob 18. uri na voljo v zoom-u.

Meeting ID: 746 8888 6944 Password: 3Vdkiz

Preverjanje znanja 2. del

**Preberi besedilo v Prilogi 2.**

1. Določi kraj in čas dogajanja v besedilu.
2. Kaj se zdi pisatelju pusto in sivo v drugem, tretjem in četrtem odstavku?
3. Opiši pisateljevo razpoloženje ob prihodu domov.
4. Kako pisatelj beži pred vsakdanjim življenjem?
5. Katera poved v četrtem odstavku pojasnjuje pisateljev beg pred vsakdanjikom?
6. Česa je v besedilu več, dogajanja ali orisa čustvenega razpoloženja? Katere vrste besedilo si prebral?
7. Na kratko opiši osrednji dogodek besedila (storitev krivice).
8. Kaj pisatelju predstavlja bela cesta?
9. Ivan Cankar je pripadal obdobju moderne. Kaj to pomeni?
10. Kateri so bili njegovi sodobniki? Naštej tri in njihova dela.

**Preberi besedilo v Prilogi 3.**

1. Ali lahko na podlagi besedila razbereš, da je pesnik žalosten zaradi slovesa?
2. Kaj pa nakazuje na stanje po slovesu?
3. Opiši zgradbo pesmi (število kitic, vrsta kitice, rima, stopica).
4. Kaj je izraženo v prvi kitici?
5. Kaj je izraženo v drugi kitici?
6. Ali in kako, če sta, kitici med seboj povezani?
7. S katerima verzoma je najbolj natančno prikazano razpoloženje lirskega subjekta?
8. Ali je pesem lirska ali epska?
9. V katerem obdobju je ustvarjal Simon Jenko? Katero njegovo delo smo brali?
10. Na katero smer in na katero obdobje spominja prebrana Jenkova pesem?
11. Naštej nekaj Jenkovih sodobnikov in njihovih del.

**Preberi besedilo v Prilogi 4.**

1. Razmisli in pojasni, ali je oblika in vrsta pesmi v skladu s prevladujočo usmeritvijo pesnjenja v obdobju moderne.

Priloga 2

**Ivan Cankar: Skodelica kave**

Velikokrat v svojem življenju sem storil krivico človeku, ki sem ga ljubil. Taka krivica je kakor greh zoper svetega duha: ne na tem ne na onem svetu ni odpuščena. Neizbrisljiva je, nepozabljiva. Časih počiva dolga leta, kakor da je bila ugasnila v srcu, izgubila se, utopila v nemirnem življenju. Nenadoma, sredi vesele ure, ali ponoči, ko se prestrašen vzdramiš iz hudih sanj, pade v dušo težak spomin, zaboli in zapeče s toliko silo, kakor da je bil greh šele v tistem trenutku storjen. Vsak drug spomin je lahko zabrisati. Črn madež je na srcu in ostane za vekomaj. /…/

Pred petnajstimi leti sem prišel domov in sem ostal doma tri tedne. Ves tisti čas sem bil potrt in zlovoljen. Stanovanje smo imeli pusto; v nas vseh je bilo, zdi se mi, nekaj težkega, odurnega, kakor vlažna senca.

Prve noči sem spal v izbi; časih sem se ponoči zbudil, pa sem videl v temi, da je bila mati vstala iz postelje in da je sedela za mizo. Čisto mirno, kakor da bi spala; dlani je tiščala k čelu, njen beli obraz se je svetil, tudi če je bilo okno zagrnjeno in ni bil zunaj ne lune ne zvezd. Poslušal sem natanko in sem razločil, da to ni sopenje spečega, temveč mukoma zatajevano ihtenje. Odel sem se preko glave; ali skozi odejo in tudi še v sanjah sem slišal njeno ihtenje.

Preselil sem se pod streho, v seno. V ta svoj dom sem plezal po strmih, polomljenih stopnicah, lestvi podobnih. Postlal sem si v senu, pred vrata na klanec pa sem si postavil mizo. Razgled moj je bil siv, razglodan zid. V zli volji, v potrtosti in črnih skrbeh sem pisal takrat svoje prve zaljubljene zgodbe. Siloma sem vodil svoje misli na bele ceste, na cvetoče travnike in dišeča polja, da bi ne videl sebe in svojega življenja.

Nekoč sem si zaželel črne kave. Ne vem, kako mi je prišlo na misel; zaželel sem si je. Morda le zategadelj, ker sem vedel, da niti kruha ni doma, kaj šele kave. Človek je v sami razmišljenosti hudoben in neusmiljen. Mati me je pogledala z velikim, plahim pogledom in ni odgovorila. Pust in zlovoljen, brez besede in pozdrava sem se vrnil pod streho, da bi pisal, kako sta se ljubila Milan in Breda in kako sta bila obadva plemenita, srečna in vesela.

»Roko v roki, obadva mlada, od jutranjega sonca obžarjena, v rosi umita ...«

Začul sem tihe korake na stopnicah. Prišla je mati; stopala je počasi in varno, v roki je nesla skodelico kave. Zdaj se spominjam, da nikoli ni bila tako lepa kakor v tistem trenutku. Skozi vrata je sijal poševen pramen opoldanskega sonca, naravnost materi v oči; večje so bile in čistejše, vsa nebeška luč je odsevala iz njih, vsa nebeška blagost in ljubezen. Ustnice so se smehljale kakor otroku, ki prinaša vesel dar.

Jaz pa sem se ozrl in sem rekel z zlobnim glasom:

»Pustite me na miru! ... Ne maram zdaj!«

Ni še bila vrhu stopnic; videl sem jo samo do pasu. Ko je slišala moje besede, se ni ganila; le roka, ki je držala skodelico, se je tresla. Gledala me je prestrašena, luč v očeh je umirala.

Od sramu mi je stopila kri v lica, stopil sem ji naproti s hitrim korakom.

»Dajte, mati!«

Prepozno je bilo; luči ni bilo več v njene oči, smehljaja ne več na njene ustnice.

Popil sem kavo, pa sem se tolažil:

»Zvečer ji porečem tisto besedo, tisto ljubeznivo, za katero sem ogoljufal njeno ljubezen ...«

Nisem je rekel ne zvečer ne drugi dan in tudi ne ob slovesu ...

Tri ali štiri leta kasneje mi je v tujini tuja ženska prinesla kavo v izbo. Takrat me je izpreletelo, zaskelelo me v srcu tako močno, da bi bil vzkriknil od bolečine. Zakaj srce je pravičen sodnik in ne pozna malenkosti ...

Za popestritev pa si lahko ogledaš [sodobno izvedbo](https://www.youtube.com/watch?v=kae61X9iAME) v izvedbi Jureta Zrnec in Lada Bizovičarja.

**Priloga 3**

Simon Jenko

**Po slovesu**

Teman oblak izza gore
privlekel se je nad polje,
nad poljem v sredi je obstal,
nebo je čez in čez obdal.

To ni oblak izza gore,
to tudi ni ravno polje;
to misel le je žalostna
na sredi srca mojega.

**Priloga 4**

Dragotin Kette

**VI.**

Tam za vodami, tam za gorami

luna svetla se pojavila je. Dober večer!

Vzplavala čeznjo je tanka meglica,

bel šal kraljici napravila je. Dober večer!

Zvezda pri zvezdi se lesketajoči

krog vladarice postavila je. Dober večer!

Radost se zopet je v srce vrnila,

ki ga že zdavnaj ostavila je. Dober večer!

Prišla je ljubica, dete pomladi,

z mehkim glasom pozdravila je. Dober večer!

Ej, vse načrte in sklepe razuma

v brezno morja strmoglavila je. Dober večer!

Kakor dreveči Nil morja egiptska,

dušo z veseljem poplavila je. Dober večer!